ועדת העבודה, הרווחה והבריאות, כנסת 18, פרוטוקול מספר 464, 2011-03-28 11:20

חיים כץ: שמע, כשאתה אומר: "אנחנו ראינו בדיוק מה מד"א שווה וזה לא לפרוטוקול, זה יכול להשתמע לפה ולפה".

רחל אדטו: אז תתקן ותגיד: "יכולותיו המנהליות של מד"א".

חיים כץ: אנחנו ראינו בדיוק את הצורך במד"א ואת יכולותיו הגבוהות.

אריה ביבי: כמו שאתה מכיר אותי אתה יודע לתרגם אותי יפה.

רחל אדטו: וזה לפרוטוקול לגמרי.

עפו אגבאריה: אני איכשהו אחזור על זה, גם לפרוטוקול.

רחל אדטו: לא, זה כבר לפרוטוקול.

יעקב ליצמן: גם אני אגיד את זה לפרוטוקול.

אריה ביבי: כמו שהוא מכיר אותי הוא יכול לתרגם אותי.

רחל אדטו: כן, זה ממש לפרוטוקול.

רחל אדטו: חד משמעית.

אילן גילאון: אני רוצה לחזק אותו- -

רחל אדטו: גם לפרוטוקול.

אילן גילאון: - - - של מגן דוד אדום- -

חיים כץ: עכשיו זה לפרוטוקול – מי אדוני?

אילן גילאון: מטופל.

חיים כץ: בוקר טוב.

חיים כץ: יום שני בשבוע, כ"ב באדר ב', התשע"א, 28 במרס 2011.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא הצעת חוק מגן דוד אדום (תיקון מס' 6) (אגרות בעד שירותי הסעות חירום), התשע"א-2010, פרוטוקול 464, בהשתתפות סגן שר הבריאות הרב יעקב ליצמן, שר הבריאות בפועל.

חיים כץ: בדיון האחרון ביקש משרד האוצר למשוך את החוק מאחר שלא התאים לו כל כך שוועדת העבודה, הרווחה והבריאות תהיה חלק מקובעי המחירים או מאשרי המחירים של האגרות שמד"א תקבע.

חיים כץ: סגן שר הבריאות הרב ליצמן אמר, אני לא רוצה למשוך את החוק, אלא רוצה לדון בעניין, לראות מה אפשר לעשות מאחר שאני מכיר בצורך של מד"א, מכיר במתחרים מהחברות הפרטיות, מכיר בגופי ההצלה ורוצה לראות איך הוא יכול לעשות מהמגרש הזה מקום שכולם יכולים לחיות בו.

חיים כץ: אכן עברו הימים, ואנחנו בדיון רביעי בעניין.

חיים כץ: אדוני שר הבריאות, בבקשה.

יעקב ליצמן: תודה, אדוני היושב ראש.

יעקב ליצמן: קודם כול היות שחבר הכנסת אריה ביבי הזכיר את הפיגוע לפני תחילת הישיבה אני חייב לציין שני דברים: קודם כול הייתי במקום ממש מיד אחרי הפיגוע וגם סייעתי בבתי חולים – גם הדסה, גם שערי צדק וגם ביקור חולים.

יעקב ליצמן: אני מדגיש – גם ביקור חולים.

יעקב ליצמן: אני חייב לציין את המהירות והמקצועיות של מד"א- -

חיים כץ: זמן התגובה המהיר של מד"א.

יעקב ליצמן: - - אמרתי את זה גם בכלי התקשורת, ואני רוצה לומר את זה גם כאן:

יעקב ליצמן: הזמן בפיגוע הוא גורם מספר אחת בטיפול לפני הרופאים כי ככל שמגיעים יותר מהר, זה יותר חשוב.

יעקב ליצמן: לכן חשוב לציין כפי שיש לנו כחברי כנסת ביקורת בדרך כלל צריך להגיד גם דברי שבח.

יעקב ליצמן: היה טיפול מהיר, וכשאני הגעתי כבר לא היה אף אחד בשטח, ברוך השם.

יעקב ליצמן: הגעתי מיד מהכנסת לשם, זה מהר מאוד וקצר מאוד.

יעקב ליצמן: השטח היה פנוי וכולם פונו לבתי החולים.

יעקב ליצמן: אני גם חייב לציין ארגונים אחרים, כמו "הצלה" ועוד אחרים.

יעקב ליצמן: גם הם עבדו, ונציין גם אותם לשבח.

יעקב ליצמן: אני גם חייב להזכיר את בתי החולים.

יעקב ליצמן: אף על פי שעברו כמה שנים מאז הפיגוע האחרון בתי החולים בדרך כלל מתורגלים ואפילו בשערי צדק עם קוריוז שלמחרת הפיגוע היה צריך להיות תרגיל כדי לראות איך זה עובד.

יעקב ליצמן: אני לא יודע אם צריך את זה או לא כי לא צריך את התרגיל אם עברו את זה "בשידור חי".

יעקב ליצמן: בכל זאת הכול דפק.

יעקב ליצמן: לצערי, נפטרה אישה אחת, ואנחנו שולחים ניחום למשפחה ורפואה שלמה למשפחות.

יעקב ליצמן: בכל אופן הטיפול המסור והמהיר של בתי החולים – גם את זה צריך לציין לשבח.

יעקב ליצמן: עכשיו לגבי הנושא שעל סדר היום: מבחינה טקטית זה נראה כאילו זה חוק פשוט שמונח על שולחן הוועדה בכנסת- -

חיים כץ: אם זה היה חוק פשוט היינו מעבירים את זה לוועדה אחרת.

חיים כץ: אנחנו דנים רק בדברים מסובכים.

יעקב ליצמן: אבל זה נראה חוק קליל, זה עובר בסדר, מה עוד שזה בא ממשרד הבריאות בכלל.

יעקב ליצמן: יש כמה וכמה דברים שצריך ללבן.

יעקב ליצמן: בשבוע שעבר ביקשתי דחייה להיום, אני גם קיימתי מה שהבטחתי בנוכחות חיים כץ, היושב ראש, ודיברתי עם רובי שאם זה יעבור היום הוא יעביר את זה ביום רביעי השבוע.

יעקב ליצמן: גם את זה קיימתי, לא הייתה בעיה מבחינתי.

יעקב ליצמן: בכל זאת אני זקוק לעוד זמן.

יעקב ליצמן: יש לי הרבה דברים כאן בפנים שאני צריך ללבן.

יעקב ליצמן: קבענו ישיבה יחד עם יושב ראש מד"א יחד, ויש לי כל מיני דברים ללבן.

יעקב ליצמן: אני מתנצל ומבקש שוב דחייה, ברשותכם.

חיים כץ: מישהו מחברי הכנסת רוצה להגיד משהו?

אורלי לוי אבקסיס: אני רוצה לומר.

אורלי לוי אבקסיס: אם אנחנו מדברים פה על מד"א חשוב לי שגם הטענות שלנו יובנו כראוי.

אורלי לוי אבקסיס: הטענה שלי היא שאם אנחנו נותנים פה חופש פעולה – וכפי שהסתבר לי, יכולים להיות מקרים שדווקא במקום שיש תחרות, למשל באזורי המרכז, הורדו שם התשלומים- -

יעקב ליצמן: אני מבטיח לך, אורלי, שמה שלא נעשה – נביא גם פתרון לבעיה הזאת.

אילן גילאון: מתי?

יעקב ליצמן: אני לא אסחב את זה.

אילן גילאון: כמה זמן ייקח?

יעקב ליצמן: עזוב, יש פגרה, נגמור את זה.

אורלי לוי אבקסיס: החשיבות היא שדווקא אזורי הפריפריה- - -

יעקב ליצמן: אורלי, אני יודע מה את אומרת- - -

עפו אגבאריה: זה בדיוק מה שרציתי להגיד.

יעקב ליצמן: בבקשה, חבר הכנסת עפו אגבאריה.

עפו אגבאריה: כבוד סגן שר הבריאות הוכיח את מחויבותו לפריפריה ולשוויוניות במתן שירותים רפואיים, ואני מקווה שימשיך באותה דרך לגבי מד"א בשירות הרפואי גם לאוכלוסיות באופן שוויוני וגם לפריפריה.

עפו אגבאריה: תודה.

יעקב ליצמן: אני שוב מבטיח לכם שכל פתרון שנביא לכאן, כל דבר, מה שלא יהיה כאן- -

אילן גילאון: אם זה לא היה ככה היינו קורעים אותך בגלל שאתה מבקש דחייה.

אילן גילאון: אנחנו סומכים עליך.

אריה ביבי: במקרה הזה אני כן חושב שצריך ללכת על דחייה.

אריה ביבי: אני רואה הוגנות, ואני חושב שגם כבוד סגן השר וגם אתה – אנשים שמילה זה מילה.

אריה ביבי: אני סומך על המילה שלכם, רק לגמור את זה כמה שיותר מהר.

חיים כץ: קודם כול, אני מודה לכם.

חיים כץ: אני מודה לשר – אני מעלה אותו בקודש.

יעקב ליצמן: - - -

חיים כץ: אני מודה לכם ומודה לשר.

אריה ביבי: הוא רוצה את המשכורת של השר, הוא לא רוצה את השם.

חיים כץ: תם ולא נשלם.

חיים כץ: אני מקווה שבמהלך הפגרה אנחנו נגבש ונרבע את המעגל, ונביא הצעות טובות לכל הגופים שמתעסקים בשירותי הצלה.

חיים כץ: אני מקווה שהם יהיו מובטלים, שלא יהיה להם מה לעשות.

חיים כץ: תודה רבה, הישיבה נעולה.